作者:無名氏
標題:六州
內容:明天子，昔日丕纂鴻圖。躬道德，崇學問，稽古訓，訪群儒。日親廣廈、論唐虞。講求政治、想都俞。君臣一德、志交孚。外夷效順，猶自選車徒。仁恩沾四國，固結滿寰區。千年宗社，萬歲規摹。重新天命出乾符。老癃策杖相扶。願觀德化遍方隅。幸無死須臾。謂宜聖壽等嵩呼。遽登雲輿。上龍湖。宸居幽寂紫雲孤。宸章寶畫，但與日星俱。龍帷鳳翣已載塗。忍聽笳鼓嗟呼。